Document ID: 32009D0933

ΑΠΌΦΑΣΗ 2009/933/ΚΕΠΠΑ ΤΟΥ ΣΥΜΒΟΥΛΊΟΥ
της 30ής Νοεμβρίου 2009
για την επέκταση, εξ ονόματος της Ευρωπαϊκής Ένωσης, του πεδίου εδαφικής εφαρμογής της συμφωνίας περί έκδοσης μεταξύ της Ευρωπαϊκής Ένωσης και των Ηνωμένων Πολιτειών της Αμερικής
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως τα άρθρα 24 και 38,
το άρθρο 3 της απόφασης του Συμβουλίου 2003/516/ΕΚ, της 6ης Ιουνίου 2003, σχετικά με την υπογραφή των συμφωνιών μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την έκδοση και σχετικά με την αμοιβαία δικαστική συνδρομή σε ποινικές υποθέσεις,
Εκτιμώντας τα ακόλουθα:
(1)
Μετά την εξουσιοδότηση που έδωσε το Συμβούλιο στις 26 Απριλίου 2002 στην προεδρία, επικουρούμενη από την Επιτροπή, να αρχίσει διαπραγματεύσεις με τις Ηνωμένες Πολιτείες της Αμερικής, διεξήχθησαν διαπραγματεύσεις με τις Ηνωμένες Πολιτείες της Αμερικής για δύο Συμφωνίες σχετικά με τη διεθνή συνεργασία σε ποινικές υποθέσεις, από τις οποίες η μία αφορά την έκδοση και η άλλη την αμοιβαία δικαστική συνδρομή.
(2)
Σύμφωνα με την απόφαση 2003/516/ΕΚ του Συμβουλίου της 6ης Ιουνίου 2003 (1), η συμφωνία σχετικά με την έκδοση μεταξύ της Ευρωπαϊκής Ένωσης και των Ηνωμένων Πολιτειών της Αμερικής (2) και η συμφωνία σχετικά με την αμοιβαία δικαστική συνδρομή μεταξύ της Ευρωπαϊκής Ένωσης και των Ηνωμένων Πολιτειών της Αμερικής (3) υπογράφηκαν εξ ονόματος της Ευρωπαϊκής Ένωσης στις 25 Ιουνίου 2003.
(3)
Σύμφωνα με την απόφαση 2009/820/ΚΕΠΠΑ του Συμβουλίου της 23ης Οκτωβρίου 2009 (4), η συμφωνία σχετικά μες την έκδοση μεταξύ της Ευρωπαϊκής Ένωσης και των Ηνωμένων Πολιτειών της Αμερικής και η συμφωνία σχετικά με την αμοιβαία δικαστική συνδρομή μεταξύ της Ευρωπαϊκής Ένωσης και των Ηνωμένων Πολιτειών της Αμερικής έχουν συναφθεί. Σύμφωνα με την απόφαση αυτή, στις 28 Οκτωβρίου 2009 η προεδρία του Συμβουλίου αντάλλαξε τις πράξεις έγκρισης με τον Υπουργό Δικαιοσύνης των ΗΠΑ, στην Ουάσιγκτον DC.
(4)
Οι δύο συμφωνίες τίθενται σε ισχύ την 1η Φεβρουαρίου 2010.
(5)
Οι Κάτω Χώρες ενημέρωσαν την προεδρία ότι επιθυμούν να επεκταθεί το πεδίο εδαφικής εφαρμογής της συμφωνίας περί έκδοσης, σύμφωνα με το άρθρο 20, παράγραφος 1, στοιχείο β) αυτής, στις ολλανδικές Αντίλλες και την Αρούμπα. Η επέκταση αυτή πραγματοποιήθηκε με την ανταλλαγή διπλωματικής διακοίνωσης της Γενικής Γραμματείας του Συμβουλίου με την αποστολή των Ηνωμένων Πολιτειών της Αμερικής, στις 9 Ιουνίου 2009, η οποία επιβεβαιώθηκε με τη διπλωματική διακοίνωση της αποστολής των Ηνωμένων Πολιτειών προς την Ευρωπαϊκή Ένωση, στις 16 Ιουνίου 2009.
(6)
Εν όψει της επικείμενης έναρξης ισχύος της συμφωνίας ΕΕ-ΗΠΑ περί έκδοσης, αυτή η επέκταση του πεδίου εδαφικής εφαρμογής θα πρέπει να εγκριθεί από το Συμβούλιο.
ΑΠΟΦΑΣΙΖΕΙ:
Άρθρο 1
Σύμφωνα με το άρθρο 20, παράγραφος 1, στοιχείο β) της συμφωνίας περί έκδοσης μεταξύ της Ευρωπαϊκής Ένωσης και των Ηνωμένων Πολιτειών της Αμερικής, εγκρίνεται διά της παρούσης, εξ ονόματος της Ευρωπαϊκής Ένωσης, η επέκταση του πεδίου εδαφικής εφαρμογής της συμφωνίας στις ολλανδικές Αντίλλες και την Αρούμπα.
Άρθρο 2
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 30 Νοεμβρίου 2009.

Labels: 18
15
5
11